Die organisasie Sakeliga sê sy hofgeding teen die lisensiëring van sakeondernemings tydens die afsonderingstydperk was ’n oorwinning vir sakevryheid in Suid-Afrika en danksy die hofuitspraak staan dit ondernemings nou weer vry om sake sonder voorafgoedkeuring deur die regering te doen.
Die vryheid om te beweeg en handel te dryf in die distrik waar ’n persoon woon bestaan ongeag of daar ’n selfuitgereikte permit of ’n staatsuitgereikte permit uitgereik sou wees. Sakeliga sê dit sal onwettig wees vir ŉ wetstoepassingsbeampte om aan te dring op ŉ permit of lisensies rakende die afsondering, aan te dring op ŉ CIPC-sertifikaat, iemand in hegtenis neem, te verhinder of op enige manier in te meng in sakebedrywighede omdat só iemand nie ’n permit, lisensie of sertifikaat vir die afsondering het nie. Geen boetes mag ook opgelê word vir reis of handel sonder permitte, lisensies of sertifikate vir die afsonderingstyd nie.
Sakeliga sê hoewel dit ingevolge die vlak 3-regulasies steeds ’n verbode aktiwiteit is, is die versuim om ’n Vorm 2-permit te hê of te toon wanneer ’n distriksgrens oorgesteek word, nie ingevolge die regulasies tot ’n strafregtelike misdryf verklaar nie.
Omdat dit nie ’n misdryf is nie, mag wetstoepassers net optree om die oorsteek van grense te voorkom, en niks meer nie. Die organisasie sê geen boetes mag deur ŉ wetstoepasser in dié verband opgelê word nie en niemand mag in hegtenis geneem word nie.
“Ons is geadviseer dat ’n wettige opdrag in hierdie omstandighede net ’n opdrag kan wees om nie die distriksgrens oor te steek nie,” het Sakekliga gesê.